b"\n_START_ARTICLE_\nPJ Harvey\n_START_SECTION_\nZgodnje \xc5\xbeivljenje\n_START_PARAGRAPH_\n9. oktobra 1969 se je v Bridportu rodila o\xc4\x8detu Rayu in materi Evi Harvey, kamnoseku in kiparki. Odra\xc5\xa1\xc4\x8dala je na dru\xc5\xbeinski kmetiji v Croscombu, \xc5\xa1olala pa v bli\xc5\xbenjem Beaminstru. Na njeno glasbeno oblikovanje sta vplivala star\xc5\xa1a, ki sta jo seznanila z bluesom, Captainom Beefheartom in Bobom Dylanom._NEWLINE_V najstni\xc5\xa1kih letih se je u\xc4\x8dila igranja saksofona in se pridru\xc5\xbeila osem\xc4\x8dlanski instrumentalni skupini imenovani Boulogne, ki je delovala v Somersetu. Obenem je igrala kitaro v folk triu The Polekats, kjer je napisala nekaj svojega zgodnega materiala. \xc5\xa0olanje je nadaljevala na Yeovil College-u, na programu vizualnih umetnosti.\n_START_SECTION_\nAutomatic Dlamini: 1988-1991\n_START_PARAGRAPH_\nIzku\xc5\xa1enj skupinskega glasbenega ustvarjanja je bila dele\xc5\xbena v Bristolski zasedbi Automatic Dlamini, kateri se je pridru\xc5\xbeila julija 1988. Zasedbo je 1983. ustanovil John Parish, delovala pa je po na\xc4\x8delu kro\xc5\xbeenja, tako da so se ustvarjalci menjavali. Med njimi sta bila tudi kasnej\xc5\xa1a \xc4\x8dlana PJ Harvey Tria, Rob Ellis in Ian Olliver. PJ Harvey je Parisha spoznala 1987. preko skupnega prijatelja Jeremyja Hogga, slide kitarista banda Automatic Dlamini. Na turneji, s katero so predstavljali debitantski studijski album The D is for Drum, je prispevala spremljevalni vokal, igranje saksofona in kitare. Med drugim so se predstavili publiki Zahodne Nem\xc4\x8dije, \xc5\xa0panije in Poljske. Drugo evropsko turnejo so izvedli v juniju in juliju 1989. Po turneji so med letoma 1989 in 1990 posneli drugi studijski album, Here Catch, Shouted His Father. Da bi PJ Harvey oblikovala lasten band, je januarja 1991 zapustila zasedbo, pri \xc4\x8demer sta se ji pridru\xc5\xbeila Ellis in Olliver. Z Johnom Parishem je ohranila dolgoleten oseben in profesionalen odnos, saj sta po njenih besedah somi\xc5\xa1ljenika v glasbi. Parish je prispeval k in v\xc4\x8dasih ko-produciral njene samostojne studijske albume in velikokrat sodeloval z njo na turnejah. Kot duet sta posnela dva albuma, za katera je Parish komponiral glasbo, PJ Harvey pa je napisala besedila. Postala je tesna prijateljica Parishevega dekleta, fotografinje Marie Mochnacz, ki ji je oblikovala oziroma re\xc5\xbeirala ve\xc4\x8dino albumov oziroma videospotov, s \xc4\x8dimer je prispevala k medijski podobi PJ Harvey._NEWLINE_Sodelovanje z zasedbo Automatic Dlamini je PJ Harvey opisala z naslednjimi besedami:\xc2\xa0\xc2\xbbNisem veliko prepevala, a sem bila sre\xc4\x8dna, da sem se lahko u\xc4\x8dila igranja kitare. V \xc4\x8dasu, ki sem ga pre\xc5\xbeivela z njimi, sem veliko pisala, a moje prve pesmi so zani\xc4\x8d. Takrat sem poslu\xc5\xa1ala veliko irske folklorne glasbe, tako da so bile pesmi folklorne in polne zvokov irske flavte in podobnih re\xc4\x8di. To je bilo dale\xc4\x8d pred tem, ko sem za\xc4\x8dutila, da sem pripravljena nastopiti pred publiko z lastnimi pesmimi\xc2\xab. Johna Parisha navaja kot njenega u\xc4\x8ditelja nastopanja, ko pravi:\xc2\xa0\xc2\xbbPotem ko sem sodelovala z Johnovim bandom in videla, kako je nastopal, sem ugotovila, da je zame zelo pomembno, da se kot nastopajo\xc4\x8da pove\xc5\xbeem z ljudmi v publiki; to sem se, med drugim, verjetno nau\xc4\x8dila od njega\xc2\xab.\n_START_SECTION_\nPJ Harvey Trio: 1991-1993\n_START_PARAGRAPH_\nPo odhodu iz zasedbe Automatic Dlamini, januarja 1991, je PJ Harvey ustanovila lasten band z nekdanjima so\xc4\x8dlanoma Robom Ellisem in Ianom Olliverjem. Zavrnila je razli\xc4\x8dna poimenovanja, ker\xc2\xa0\xc2\xbbnikakor niso zvenela dobro oziroma so namigovala na napa\xc4\x8den tip zvoka\xc2\xab, se je odlo\xc4\x8dila, da bo trio poimenovala PJ Harvey, obenem pa je s tem lahko nadaljevala solo glasbeno kariero. Trio so sestavljali PJ Harvey kot vokalistka in kitaristka, Ellis kot bobnar in spremljevalni vokalist ter Olliver na bas kitari. Slednji je kasneje zapustil skupino in se vrnil k Automatic Dlamini, zamenjal pa ga je Steve Vaughan. Aprila 1991 so izvedli porazen debitantski nastop v keglji\xc5\xa1\xc4\x8du hotela Antelope v Sherbornu. Takole se je kasneje spominjala dogodka:\xc2\xa0\xc2\xbbKo smo pri\xc4\x8deli igrati, je bilo tam okoli 50 ljudi, med prvo pesmijo pa smo izpraznili prostor. Mislim, da sta ostali samo dve osebi. Medtem ko smo igrali, je k bobnarju pristopila \xc5\xbeenska in vanj vre\xc5\xa1\xc4\x8dala: 'Ali ne vidite, da vas nih\xc4\x8de ne mara! Pla\xc4\x8dali vam bomo, lahko nehate z igranjem, vseeno vam bomo pla\xc4\x8dali!'\xc2\xab._NEWLINE_Ko se je PJ Harvey, sicer \xc5\xa1e vedno neodlo\xc4\x8dena glede kariere, vpisala na \xc5\xa1tudij kiparstva na Central Saint Martins College of Art & Design, je band junija 1991 ustvarjanje premaknil v London. V tem \xc4\x8dasu so posneli set demo posnetkov in jih ponujali zalo\xc5\xbebam. Neodvisna zalo\xc5\xbeba Too Pure se je odlo\xc4\x8dila za izdajo debitantskega singla\xc2\xa0\xc2\xbbDress\xc2\xab\xc2\xa0v oktobru 1991, kasneje pa tudi podpisala pogodbo s PJ Harvey. Skladba je prejela \xc5\xa1tevilne pozitivne kritike, John Peel, gostujo\xc4\x8di kritik nekdanje glasbene revije Melody Maker, jo je izvolil za single tedna, ob\xc4\x8dudoval pa je\xc2\xa0\xc2\xbbna\xc4\x8din, kako se zdi Polly Jean skru\xc5\xa1ena od te\xc5\xbee lastnih pesmi in glasbenih aran\xc5\xbemajev, kot \xc4\x8de bi bil zrak dobesedno izsesan iz njih \xe2\x80\xa6 \xc4\x8de ne venomer zadovoljivo, pa vedno ob\xc4\x8dudovanja vredno\xc2\xab. Zalo\xc5\xbeba ni veliko vlo\xc5\xbeila v ogla\xc5\xa1evanje singla, zato so kritiki menili,\xc2\xa0\xc2\xbbda je imel Melody Maker ve\xc4\x8d zaslug za uspeh pesmi 'Dress' kot zalo\xc5\xbeba Too Pure\xc2\xab. Teden po izdaji, 29. oktobra, je zasedba za Johna Peela na BBC Radiu 1 posnela nastop v \xc5\xbeivo, ki je vklju\xc4\x8deval pesmi\xc2\xa0\xc2\xbbOh, My Lover\xc2\xab,\xc2\xa0\xc2\xbbVictory\xc2\xab,\xc2\xa0\xc2\xbbSheela-Na-Gig\xc2\xab\xc2\xa0in\xc2\xa0\xc2\xbbWater\xc2\xab._NEWLINE_Februarja 1992 je zasedba izdala prav tako kriti\xc5\xa1ko pozitivno ocenjen drugi single\xc2\xa0\xc2\xbbSheela-Na-Gig\xc2\xab, marca pa debitantski studijski album Dry (1992). Tudi slednji je prejel presunljiv mednarodni kriti\xc5\xa1ki odziv, zato je po izdaji albuma PJ Harvey do\xc5\xbeivela skoraj\xc5\xa1nji \xc5\xbeiv\xc4\x8dni zlom. V posthumni izdaji Dnevnikov Kurta Cobaina, pevca skupine Nirvana, je album naveden kot njegov \xc5\xa1estnajsti najljub\xc5\xa1i album. Revija Rolling Stone je PJ Harvey imenovala za najbolj\xc5\xa1o tekstopisko leta in najbolj\xc5\xa1o debitantsko pevko med \xc5\xbeenskami. Hkrati z obi\xc4\x8dajno verzijo albuma Dry je iz\xc5\xa1la \xc5\xa1e omejena izdaja dvojne verzije, ki je vsebovala originalne in demo posnetke vseh skladb, imenovana Dry + Demonstration. Band je prejel tudi pomembno novinarsko kritje na Reading Festivalu leta 1992."